Алексей К. Толстой
То беше рано пролетта…

Превод от руски: Рада Александрова, —

chitanka.info

То беше рано пролетта;

        покълваше тревата,

потоци миеха пръстта,

        а резеда — гората.

И още свирка на овчар

        назаран не звучеше,

и папратта в елшака стар

        сред къдрите си спеше.

То беше рано пролетта,

        в брезова сянка беше,

усмивката ти затрептя,

        в зениците гореше.

И вместо отговор очи

        ти сведе, спусна вежди —

О, ти живот! Гора! Лъчи!

        О, младост! О, надежди!

Бе мила твойта красота

        и плаках аз без слово.

То беше рано пролетта,

        и в сянка бе отново!

То беше в младите лета —

        О, сълзи! О, ти, радост!

Гора! Живот! О, чистота!

        О, брезов дъх и сладост!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.